b'\n_START_ARTICLE_\nVaistiniai augalai\n_START_PARAGRAPH_\nVaistiniai augalai\xc2\xa0\xe2\x80\x93 plati augal\xc5\xb3, kuri\xc5\xb3 dalys naudojamos kaip \xc5\xbealiava vaistiniams preparatams, grup\xc4\x97. Priskai\xc4\x8diuojama apie 12 000 augal\xc5\xb3 r\xc5\xab\xc5\xa1i\xc5\xb3, laikom\xc5\xb3 vaistiniais._NEWLINE_\xc5\xa0ie vaistiniai preparatai naudojami medicinoje ir veterinarijoje gydymui bei profilaktikai. Toks gydymas vadinamas fitoterapija. Kai kurie vaistiniai augalai buvo pirmieji vaistai \xc5\xbemonijos istorijoje._NEWLINE_Augalai savyje kaupia daug \xc4\xafvairiausi\xc5\xb3 veikli\xc5\xb3j\xc5\xb3, gydom\xc4\x85j\xc4\x85 gali\xc4\x85 turin\xc4\x8di\xc5\xb3 med\xc5\xbeiag\xc5\xb3: eterini\xc5\xb3 aliej\xc5\xb3, kar\xc4\x8di\xc5\xb3j\xc5\xb3, raugini\xc5\xb3, mineralini\xc5\xb3 ir skaidulini\xc5\xb3 med\xc5\xbeiag\xc5\xb3, vitamin\xc5\xb3, glikozid\xc5\xb3 bei kit\xc5\xb3 med\xc5\xbeiag\xc5\xb3. Vienos i\xc5\xa1 j\xc5\xb3 veikia lig\xc5\xb3 suk\xc4\x97l\xc4\x97jus (\xc5\xbeudo bakterijas), kitos\xc2\xa0\xe2\x80\x93 veikia atskirus organus, j\xc5\xb3 funkcijas, tre\xc4\x8dios\xc2\xa0\xe2\x80\x93 papildo organizmo atsargas vitaminais, mikroelementais._NEWLINE_Vaistiniai augalai da\xc5\xbenai prie\xc5\xa1pastatomi pagamintiems cheminiams vaistams. Kartu paplitusi nuomon\xc4\x97, kad natural\xc5\xabs augaliniai vaistai turi silpnesn\xc4\xaf \xc5\xa1alutin\xc4\xaf poveik\xc4\xaf ir beveik nesukelia organizmo alergijos. Ta\xc4\x8diau to negalima apibendrinti: jeigu lyginama, reikia palyginti konkret\xc5\xb3 gydym\xc4\x85 vaistiniu augalu su gydymu kitais vaistais._NEWLINE_Vaistiniai augalai labai reik\xc5\xa1mingi farmacijoje. I\xc5\xa1 augalini\xc5\xb3 \xc5\xbealiav\xc5\xb3 ar sintetint\xc5\xb3 veikliosios med\xc5\xbeiagos atitikmen\xc5\xb3 pagaminama bene tre\xc4\x8ddalis vis\xc5\xb3 vaist\xc5\xb3._NEWLINE_Kadangi daugelis vaistini\xc5\xb3 augal\xc5\xb3 vartojami mitybai, riba tarp maistini\xc5\xb3, vaistini\xc5\xb3, prieskonini\xc5\xb3, narkotini\xc5\xb3 ar nuoding\xc5\xb3j\xc5\xb3 augalo savybi\xc5\xb3 sunkiai apibr\xc4\x97\xc5\xbeiama ir priklauso nuo situacijos.\n_START_SECTION_\nVaistini\xc5\xb3 augal\xc5\xb3 privalumai ir tr\xc5\xabkumai\n_START_PARAGRAPH_\nYra samprotaujama, kad vaista\xc5\xbeoli\xc5\xb3 kenksmingas poveikis gali b\xc5\xabti ma\xc5\xbeesnis, nes \xc5\xbemogaus organizmas per t\xc5\xabkstan\xc4\x8dius met\xc5\xb3 jau yra priprat\xc4\x99s prie vaista\xc5\xbeoli\xc5\xb3 organini\xc5\xb3 jungini\xc5\xb3 ir jie tapo nebe svetimi, tuo tarpu sintetiniai preparatai i\xc5\xa1bandomi tik palyginus trump\xc4\x85 laik\xc4\x85. Ta\xc4\x8diau lygiai taip pat galima \xc4\xafrodin\xc4\x97ti ir tai, kad \xc5\xbemogaus organizmo t\xc5\xabkstantmetinis kontaktas su vaista\xc5\xbeol\xc4\x97mis susilpnino j\xc5\xb3 gydom\xc4\x85j\xc4\xaf poveik\xc4\xaf._NEWLINE_Augalai visada veikia kompleksi\xc5\xa1kai. Tai rei\xc5\xa1kia, kad skirtingai nei daugumoje sintetini\xc5\xb3 preparat\xc5\xb3 vaista\xc5\xbeol\xc4\x97s sud\xc4\x97tyje gali b\xc5\xabti keletas veikli\xc5\xb3j\xc5\xb3 med\xc5\xbeiag\xc5\xb3 ir kiekviena sudedamoji dalis gali stiprinti kitos aktyvum\xc4\x85. Ta\xc4\x8diau gali egzistuoti ir atvirk\xc5\xa1tin\xc4\x97 situacija, kai skirtingos augalo veikliosios med\xc5\xbeiagos ma\xc5\xbeina viena kitos veikim\xc4\x85._NEWLINE_Veikli\xc5\xb3j\xc5\xb3 med\xc5\xbeiag\xc5\xb3 koncentracija augaluose skiriasi pagal rinkimo viet\xc4\x85, laik\xc4\x85, or\xc4\x85. Atitinkamai sud\xc4\x97tingas dozavimas.\n_START_SECTION_\nPritaikymas\n_START_PARAGRAPH_\nVaistai\xc2\xa0\xe2\x80\x93 tai \xc4\xafvairios gydomosios tinkt\xc5\xabros, mikst\xc5\xabros, tepalai, balzamai, ekstraktai, nuovirai, trauktin\xc4\x97s, i\xc5\xa1traukos, u\xc5\xbepilai, milteliai, tablet\xc4\x97s kartais ir grynas neapdorotas augalas. Taikomos gydomosios vandens proced\xc5\xabros, inhaliacijos, daromi pavilgai, kokteiliai._NEWLINE_Tinkamai vartojamos vaista\xc5\xbeol\xc4\x97s gali ne tik pad\xc4\x97ti i\xc5\xa1gyti, bet ir apr\xc5\xabpinti organizm\xc4\x85 labai reikalingomis nat\xc5\xabraliomis med\xc5\xbeiagomis, apsaugan\xc4\x8diomis nuo daugelio lig\xc5\xb3. Vaistiniai augalai labai praver\xc4\x8dia pa\xc4\x8dioje kai kuri\xc5\xb3 lig\xc5\xb3 prad\xc5\xbeioje, nes neleid\xc5\xbeia ligai pa\xc5\xabm\xc4\x97ti arba pereiti \xc4\xaf l\xc4\x97tines formas. Vaista\xc5\xbeol\xc4\x97s pasitelkiamos ir tada, kai ligonio negalima gydyti cheminiais vaistais._NEWLINE_Gydytis galima tik gerai pa\xc5\xbe\xc4\xafstamais augalais, kuri\xc5\xb3 poveikis ir dozavimas yra \xc5\xbeinomi. Netinkamai panaudoti augalai ne tik negydo, bet gali ir pakenkti.'